CELEX: C2005/006/75
Language: da
Date: 2005-01-08 00:00:00
Title: Sag T-387/04: Sag anlagt den 27. september 2004 af EnBW Energie Baden-Württemberg AG mod Kommissionen for De Europæiske Fællesskaber

8.1.2005   
            
            
               DA
            
            
               Den Europæiske Unions Tidende
            
            
               C 6/38
            
         Sag anlagt den 27. september 2004 af EnBW Energie Baden-Württemberg AG mod Kommissionen for De Europæiske Fællesskaber
   (Sag T-387/04)
   (2005/C 6/75)
   Processprog: tysk
   Ved De Europæiske Fællesskabers Ret i Første Instans er der den 27. september 2004 anlagt sag mod Kommissionen for De Europæiske Fællesskaber af EnBW Energie Baden-Württemberg AG (Tyskland) ved Rechtsanwälte C.-D. Ehlermann, M. Seyfarth, A. Gutermuth og M. Wissmann.
   Sagsøgeren har nedlagt følgende påstande:
   
               —
            
            
               Kommissionens beslutning af 7. juli 2004 vedrørende den nationale plan for tildeling af kvoter for drivhusgasemissioner, der er blevet forelagt af Tyskland i henhold til direktiv 2003/87/EF (1), annulleres i medfør af artikel 231 EF.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren er et tysk energiselskab. I det omfang de af sagsøgeren drevne kraftværker udleder drivhusgasser, er sagsøgeren fra den 1. januar 2005 underlagt den fællesskabsretlige ordning for handel med kvoter for drivhusgasemissioner, der er indført ved direktiv 2003/87/EF.
   Sagsøgeren har anfægtet Kommissionens beslutning, som godkendte den af Tyskland forelagte nationale plan for tildeling af kvoter for drivhusgasemissioner med undtagelse af visse elementer, der ikke er relevant for den foreliggende sag. Sagsøgeren har særligt anfægtet en i planen indeholdt bestemmelse om overdragelse, hvorefter en driftsleder af et kraftværk, der lukker et gammelt anlæg og erstatter det med et nyt, i en fireårs periode får overdraget den kvotemængde, som han fik for det lukkede anlæg. Efter sagsøgerens opfattelse vil dette føre til en overtildeling af kvoter, der er et udtryk for statsstøtte i henhold til artikel 87, stk. 1, EF, og som ikke er berettiget. Kommissionens bedømmelse i den anfægtede beslutning er behæftet med åbenbart fejlagtige begrundelser og indeholder ikke en tilstrækkelig gengivelse af de faktiske omstændigheder. Den anfægtede beslutning er således i strid med artikel 87, stk. 3, EF og artikel 88, stk. 2, EF.
   Endvidere har Kommissionen i strid med artikel 88, stk. 2, EF undladt at indlede en formel statsstøtteprocedure, selv om Kommissionen måtte have næret alvorlig tvivl med hensyn til bestemmelsens forenelighed med traktaten.
   Derudover er den anfægtede beslutning i strid med artikel 9, stk. 3, i direktiv 2003/87/EF og med det femte kriterium i bilag III til dette direktiv, da overtildelingen af emissionskvoter udgør en ubehørig begunstigelse af sagsøgerens konkurrenter, som bliver styrket ved, at virksomheder – der ligesom sagsøgeren i nærmeste fremtid må lukke på grund af lovgivningen om kernekraftværker – bliver urimeligt forskelsbehandlet.
   Endelig er den anfægtede beslutning i strid med artikel 253 som følge af adskillige tungtvejende fejlagtige begrundelser.
   
      (1)  Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275, s. 32).